รายงานการประชุมสภาเทศบาลตำบลบ้านเป็ด

สมัยสามัญ สมัยที่ ๓/๒๕๕๙ ครั้งที่ ๒

**วันพฤหัสบดีที่ ๑๘ สิงหาคม พ.ศ. ๒๕๕๙ เวลา ๐๙.๓๐ น.**

**ณ ห้องประชุมหนองโคตร ชั้น ๔ สำนักงานเทศบาลตำบลบ้านเป็ด**



**ผู้มาประชุม**

๑. นายประทีป เสาผล ประธานสภาเทศบาลตำบลบ้านเป็ด

๒. นายบัวฮอง บุญจวง รองประธานสภาเทศบาลตำบลบ้านเป็ด

๓. นายสมพงษ์ พรหมแสง เลขานุการสภาเทศบาลตำบลบ้านเป็ด

๔. นางสาวปิยวรรณ จิตตะมัย สมาชิกสภาเทศบาลตำบลบ้านเป็ด เขต ๑

๕. นายสุพล โต๊ะปั้ง สมาชิกสภาเทศบาลตำบลบ้านเป็ด เขต ๑

๖. นายลำพูน เมืองสนธิ์ สมาชิกสภาเทศบาลตำบลบ้านเป็ด เขต ๑

๗. นางพิมพ์ชนก ชมโคกสูง สมาชิกสภาเทศบาลตำบลบ้านเป็ด เขต ๑

๘. นายณัฐพันธุ์ สืบสุพันธ์วงศ์ สมาชิกสภาเทศบาลตำบลบ้านเป็ด เขต ๑

๙. นายวิเชียร แพงมา สมาชิกสภาเทศบาลตำบลบ้านเป็ด เขต ๒

๑๐. นายบุญเพ็ง สุทธิ สมาชิกสภาเทศบาลตำบลบ้านเป็ด เขต ๒

**ผู้เข้าร่วมประชุม**

๑. นายปรีดา นิลสาคู ปลัดเทศบาลปฏิบัติหน้าที่นายกเทศมนตรีตำบลบ้านเป็ด

๒. นางสาววันเพ็ญ ปิยะฉัตรโสภา รองปลัดเทศบาลปฏิบัติราชการแทนปลัดเทศบาลตำบลบ้านเป็ด

๓. นางสาวพิลาศลักษณ์ นครวงศ์ รองปลัดเทศบาลปฏิบัติราชการแทนปลัดเทศบาลตำบลบ้านเป็ด

๔. นายเกรียงไกร มะลิงาม หัวหน้าสำนักปลัดเทศบาล

๕. นางสาวณัฐวิมล ใจเที่ยง ผู้อำนวยการกองคลัง

๖. นายจักริน อรรคเศรษฐัง ผู้อำนวยการกองช่าง

๗. นางปรียา สมทรัพย์ ผู้อำนวยการกองสาธารณสุขและสิ่งแวดล้อม

๘. นายนำศิลป์ วิเศษ ผู้อำนวยการกองการศึกษา

๙. นางสมสมัย เทศประสิทธิ์ ผู้อำนวยการกองสวัสดิการสังคม

๑๐. นางสุมิตรา จันทร์อักษร ผู้อำนวยการกองวิชาการและแผนงาน

๑๑. นางศิริลักขณา อมรวงศ์ หัวหน้าฝ่ายปกครอง

๑๒. นายกองเกียรติ ศรีวังสุ หัวหน้าฝ่ายการโยธา

๑๓. นางจิรายุ รุจาคม นักวิเคราะห์นโยบายและแผนปฏิบัติการ

๑๔. นางสาวกรรณิการ์ แพงงา เจ้าพนักงานธุรการชำนาญงาน

๑๕. นางสาวปัทมา ประเสริฐสุข นักจัดการงานทั่วไป

๑๖. นายเพิ่มพล มีเดช ผู้ช่วยเจ้าหน้าที่พัฒนาชุมชน

๑๗. นางพรสุดา วิชาธรรม พนักงานจ้างทั่วไป

๑๘. นางสาวศิรินันท์ เปรมสีมา พนักงานจ้างทั่วไป

๑๙. นายสุวรรณ โพคา ที่ปรึกษาสภาเทศบาลตำบลบ้านเป็ดกิตติมศักดิ์

๒๐. นายสมภพ อ่อนละมัย ที่ปรึกษาสภาเทศบาลตำบลบ้านเป็ดกิตติมศักดิ์

๒๑. นายแสนศักดิ์ แสนบุดดา ที่ปรึกษาสภาเทศบาลตำบลบ้านเป็ดกิตติมศักดิ์

๒๒. นางจิระนันท์ โคตรลุน ผู้ใหญ่บ้านหมู่ที่ ๑๙

**เริ่มประชุมเวลา ๐๙.๓๐ น.**

- **นายสมพงษ์ พรหมแสง** เลขานุการสภาเทศบาลตำบลบ้านเป็ด ได้กล่าวว่า ขณะนี้สมาชิกสภาเทศบาลตำบลบ้านเป็ดได้มาครบองค์ประชุมแล้ว ขอเรียนเชิญประธานสภาเทศบาลตำบลบ้านเป็ดจุดธูปเทียนบูชาพระรัตนตรัยและดำเนินการประชุมตามระเบียบวาระการประชุมต่อไป

**- ประธานสภาฯ** ได้กล่าวสวัสดีสมาชิกสภาเทศบาล ท่านปลัดเทศบาลปฏิบัติหน้าที่นายกเทศมนตรีตำบลบ้านเป็ด หัวหน้าส่วนราชการ และแขกผู้มีเกียรติทุกท่านที่เข้าร่วมรับฟังการประชุมในครั้งนี้ วันนี้เป็นการประชุมสภาเทศบาลตำบลบ้านเป็ด สมัยสามัญ สมัยที่ ๓/๒๕๕๙ ครั้งที่ ๒ ซึ่งตรงกับวันพฤหัสบดีที่ ๑๘ สิงหาคม ๒๕๕๙ เวลา ๐๙.๓๐ น. ณ ห้องประชุมหนองโคตร ชั้น ๔ สำนักงานเทศบาลตำบลบ้านเป็ด จากนั้นได้นำเข้าสู่ระเบียบการประชุมดังนี้

**ระเบียบวาระที่ ๑ เรื่องที่ประธานแจ้งให้ทราบ**

**- ประธานสภาฯ** ได้กล่าวในที่ประชุมว่า ด้วยความเคารพท่านสมาชิกสภาฯ ทุกท่านในการทำหน้าที่ด้วยศักยภาพและความสามารถของทุกท่าน ตนต้องขอขอบคุณแทนพี่น้องประชาชนในการทำหน้าที่ของท่านสมาชิกสภาฯ ตลอดระยะเวลา ๓ ปีที่ผ่านมา ปีนี้เป็นปีที่ ๓ แล้วสำหรับการพิจารณาร่างเทศบัญญัติงบประมาณรายจ่ายเพื่อบริหารงบประมาณของแผ่นดินและดูแลพี่น้องประชาชนในเขตเทศบาลตำบลบ้านเป็ดทั้ง ๒๓ หมู่บ้าน ได้รับการสนับสนุนจากฝ่ายบริหาร ได้รับความร่วมมือในเชิงบูรณาการจากผู้อำนวยการทุกกองและเจ้าหน้าที่ในหน่วยงานเทศบาลตำบลบ้านเป็ด ขอขอบคุณทุกท่านที่ให้ความร่วมมือด้วยดี และขอขอบคุณท่านที่ปรึกษาสภาเทศบาลตำบลบ้านเป็ดกิตติมศักดิ์ทั้ง ๓ ท่าน คือ นายสมภพ อ่อนละมัย, นายแสนศักดิ์ แสนบุดดา และนายสุวรรณ โพคา ที่ให้เกียรติเข้าร่วมฟังการประชุมในวันนี้

**- ที่ประชุมรับทราบ**

**ระเบียบวาระที่ ๒ เรื่องรับรองรายงานการประชุมเทศบาล ครั้งที่ผ่านมา**

**- ไม่มี**

**ระเบียบวาระที่ ๓ เรื่องพิจารณาร่างเทศบัญญัติงบประมาณรายจ่ายประจำปีงบประมาณ พ.ศ.๒๕๖๐**

**๓.๑ วาระที่ ๒ ขั้นแปรญัตติ**

**- ประธานสภาฯ** ได้กล่าวในที่ประชุมว่า ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ.๒๕๔๗ และแก้ไขเพิ่มเติมถึง (ฉบับที่๒) พ.ศ.๒๕๕๔ ข้อที่ ๔๕ และข้อที่ ๕๐ คณะกรรมการแปรญัตติ ขั้นรับหลักการเป็นขั้นตอนที่ผ่านมาแล้ว ขณะนี้อยู่ในขั้นตอนของการแปรญัตติและจะลงมติในขั้นตอนต่อไป จากนั้นได้เชิญประธานคณะกรรมการแปรญัตติฯ ได้รายงานผลของการแปรญัตติต่อที่ประชุม

**- นายบุญเพ็ง สุทธิ** สมาชิกสภาเทศบาลตำบลบ้านเป็ด เขต ๒ ได้กล่าวรายงานผลของการแปรญัตติร่างเทศบัญญัติงบประมาณรายจ่ายประจำปีงบประมาณ พ.ศ.๒๕๖๐ ว่า ตามที่สภาเทศบาลตำบลบ้านเป็ดได้มีมติเมื่อคราวประชุมสภาเทศบาล สมัยสามัญ สมัยที่ ๓/๒๕๕๙ ครั้งที่ ๑ เมื่อวันที่ ๑๕ สิงหาคม ๒๕๕๙ กำหนดเวลาในการแปรญัตติ จำนวน ๒ วัน จากวันที่ ๑๕ สิงหาคม ๒๕๕๙ เวลา ๑๓.๐๐ น. จนถึงวันที่ ๑๖ สิงหาคม ๒๕๕๙ เวลา ๑๖.๓๐ น. ซึ่งได้ครบกำหนดเวลาการแปรญัตติแล้ว ปรากฏว่าไม่มีสมาชิกสภาฯ เสนอคำขอแปรญัตติแต่อย่างใด ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. ๒๕๔๗ แก้ไขเพิ่มเติม (ฉบับที่ ๒) พ.ศ. ๒๕๕๔ ข้อ ๔๙ วรรคสอง ความว่า “ภายในระยะเวลาเสนอคำแปรญัตติที่สภาท้องถิ่นกำหนดตามวรรคหนึ่ง ผู้บริหารท้องถิ่นหรือสมาชิกสภาท้องถิ่นผู้ใดเห็นควรจะแก้ไขเพิ่มเติมร่างข้อบัญญัติก็ให้เสนอคำแปรญัตติล่วงหน้าเป็นหนังสือ โดยให้แปรญัตติเป็นรายข้อ และเสนอต่อประธานคณะกรรมการแปรญัตติ ในกรณีที่สมาชิกสภาท้องถิ่นเป็นผู้แปรญัตติจะต้องมีสมาชิกสภาท้องถิ่นรับรองเช่นเดียวกับการเสนอญัตติ” คณะกรรมการแปรญัตติซึ่งประกอบด้วย นายบุญเพ็ง สุทธิ ประธานกรรมการแปรญัตติ, นางพิมพ์ชนก ชมโคกสูง, นายสุพล โต๊ะปั้ง, นายลำพูน เมืองสนธิ์ กรรมการ และนายณัฐพันธุ์ สืบสุพันธ์วงศ์ กรรมการและเลขานุการ ได้ร่วมกันพิจารณาแล้วซึ่งไม่มีสมาชิกสภาฯ ท่านใดเสนอคำขอแปรญัตติร่างเทศบัญญัติงบประมาณรายจ่ายประจำปีงบประมาณ พ.ศ.๒๕๖๐ จึงมีมติเห็นพ้องกันว่าให้ยืนตามร่างเทศบัญญัติเดิมโดยปรับแก้ไขเพิ่มเติมคำถูกผิดในรายละเอียดบางส่วน ดังต่อไปนี้

๑) แก้ไขข้อความในหน้าที่ ๑๓๑ ประเภทวัสดุ ข้อ ๑๐. วัสดุสำรวจ ข้อความเดิม เพื่อจ่ายเป็นค่าจัดซื้อ*วัสดุวัสดุ*สำรวจ ข้อความใหม่ เพื่อจ่ายเป็นค่าจัดซื้อ*วัสดุ*สำรวจ

๒) แก้ไขข้อความในหน้าที่ ๑๓๒ ข้อ ๒. ประเภทครุภัณฑ์ยานพาหนะและขนส่ง ข้อความเดิม เพื่อจ่ายเป็นค่าจัดซื้อรถโดยสาร ขนาด ๑๒ ที่นั่ง เครื่องยนต์ดีเซล ปริมาตรกระบอกสูบไม่ต่ำกว่า ๒,๔๐๐ ซีซี พนักพิงสามารถปรับเอน นอนได้หลายระดับ เป็นราคารวมเครื่องปรับอากาศ ฟิล์มกรองแสง และพ่นกันสนิม จำนวน ๑ คันๆ ละ *๑,๒๙๔,๐๐๐๐ บาท เป็นเงิน ๑,๒๙๔,๐๐๐๐ บาท* ตั้งจ่ายตามราคามาตรฐานครุภัณฑ์ของสำนักงบประมาณ *(สำนักปลัดเทศบาล)*

ข้อความใหม่ เพื่อจ่ายเป็นค่าจัดซื้อรถโดยสาร ขนาด ๑๒ ที่นั่ง เครื่องยนต์ดีเซล ปริมาตรกระบอกสูบไม่ต่ำกว่า ๒,๔๐๐ ซีซี พนักพิงสามารถปรับเอน นอนได้หลายระดับ เป็นราคารวมเครื่องปรับอากาศ ฟิล์มกรองแสง และพ่นกันสนิม จำนวน ๑ คันๆ ละ *๑,๒๙๔,๐๐๐ บาท เป็นเงิน ๑,๒๙๔,๐๐๐ บาท* ตั้งจ่ายตามราคามาตรฐานครุภัณฑ์ของสำนักงบประมาณ *(สำนักปลัดเทศบาล)*

๓) แก้ไขข้อความในหน้าที่ ๑๓๓ ข้อ ๕ ประเภทครุภัณฑ์อื่นๆ ข้อความเดิม เพื่อจ่ายเป็น*ค่าจัดทำ*และติดตั้งซุ้มเฉลิมพระเกียรติฯ บริเวณด้านหน้าสถาบันพัฒนาฝีมือแรงงาน *เพื่อจ่ายเป็นค่าจัดทำและติดตั้งซุ้มเฉลิมพระเกียรติฯ* ฐานของกรอบไฟเบอร์กลาส ขนาด ๑.๕๐x๔.๕๐ เมตร, กรอบไฟเบอร์กลาส ขนาด ๓.๓๐x๕.๗๐ เมตร, ตราสัญลักษณ์ไฟเบอร์กลาส ขนาด ๑.๕๐ เมตร, ป้ายทรงพระเจริญไฟเบอร์กลาส ขนาด ๐.๔๕x๑.๘๐ เมตร และพานพุ่มเงิน-ทองไฟเบอร์กลาส ขนาด ๑.๑๐ เมตร *ตามแบบเทศบาลตำบลบ้านเป็ดกำหนด* เป็นเงิน ๑๘๙,๐๐๐ บาท ตั้งจ่ายตามราคาท้องตลาดปัจจุบัน เนื่องจากเป็นครุภัณฑ์ที่ไม่ได้กำหนดไว้ในบัญชีราคามาตรฐานครุภัณฑ์ของสำนักงบประมาณ *(สำนักปลัดเทศบาล)*

ข้อความใหม่ เพื่อจ่ายเป็น*ค่าจัดซื้อ*และติดตั้งซุ้มเฉลิมพระเกียรติฯ บริเวณด้านหน้าสถาบันพัฒนาฝีมือแรงงาน ฐานของกรอบไฟเบอร์กลาส ขนาด ๑.๕๐x๔.๕๐ เมตร, กรอบไฟเบอร์กลาส ขนาด ๓.๓๐x๕.๗๐ เมตร, ตราสัญลักษณ์ไฟเบอร์กลาส ขนาด ๑.๕๐ เมตร, ป้ายทรงพระเจริญไฟเบอร์กลาส ขนาด ๐.๔๕x๑.๘๐ เมตร และพานพุ่มเงิน-ทองไฟเบอร์กลาส ขนาด ๑.๑๐ เมตร เป็นเงิน ๑๘๙,๐๐๐ บาท ตั้งจ่ายตามราคาท้องตลาดปัจจุบัน เนื่องจากเป็นครุภัณฑ์ที่ไม่ได้กำหนดไว้ในบัญชีราคามาตรฐานครุภัณฑ์ของสำนักงบประมาณ *(สำนักปลัดเทศบาล)*

๔) แก้ไขข้อความในหน้าที่ ๑๓๖ ประเภทวัสดุคอมพิวเตอร์ ข้อความเดิมเพื่อจ่ายเป็นค่าจัดซื้อวัสดุคอมพิวเตอร์ เช่น โปรแกรม แผ่นดิสก์ หมึกเครื่องปรินต์ ข้อความใหม่เพื่อจ่ายเป็นค่าจัดซื้อวัสดุคอมพิวเตอร์ เช่น โปรแกรม แผ่นดิสก์ หมึกเครื่องปริ้น

๕) แก้ไขข้อความในหน้าที่ ๑๔๙ หมวดค่าที่ดินและสิ่งก่อสร้าง ๑) เพื่อจ่ายเป็นค่าบำรุงรักษาและปรับปรุงที่ดินและสิ่งก่อสร้าง ข้อความเดิม เพื่อจ่ายเป็นค่าบำรุงรักษาและปรับปรุงที่ดินและสิ่งก่อสร้าง เช่น ศูนย์พัฒนาเด็กเล็กและโรงเรียนในสังกัดเทศบาลตำบลบ้านเป็ด ศูนย์การเรียนรู้ ศูนย์เด็กและเยาวชน ห้องเรียนคอมพิวเตอร์ ศูนย์ภูมิปัญญาท้องถิ่นและปราชญ์ชาวบ้าน *หาดทราย* ฯลฯ *(กองการศึกษา )*

ข้อความใหม่ เพื่อจ่ายเป็นค่าบำรุงรักษาและปรับปรุงที่ดินและสิ่งก่อสร้าง เช่น ศูนย์พัฒนาเด็กเล็กและโรงเรียนในสังกัดเทศบาลตำบลบ้านเป็ด ศูนย์การเรียนรู้ ศูนย์เด็กและเยาวชน ห้องเรียนคอมพิวเตอร์ ศูนย์ภูมิปัญญาท้องถิ่นและปราชญ์ชาวบ้าน ฯลฯ *(กองการศึกษา )*

๖) แก้ไขข้อความในหน้าที่ ๑๕๖ หมวดค่าใช้สอย ๑. ประเภทรายจ่ายเพื่อให้ได้มาซึ่งบริการ ข้อความเดิม เพื่อจ่ายเป็นค่าจ้างเหมาแรงงานบุคคลภายนอก ค่าธรรมเนียมต่าง ๆ ค่าทิ้งขยะหรือกำจัดขยะกับเทศบาลนครขอนแก่นหรือหน่วยงานอื่นหรือภาคเอกชนที่ให้บริการ ค่าลงทะเบียน ค่าโฆษณาเผยแพร่ ประชาสัมพันธ์ ค่าเบี้ยประกัน ค่าจ้างเหมาบริการต่างๆ *ทำบ่อพักหรือตะแกรงเหล็ก ฝาปิดทางระบายน้ำ* ค่าจ้างขุดลอกท่อระบายน้ำ ค่าจ้างเหมาตรวจสอบคุณภาพน้ำเสีย ค่าจ้างดูดน้ำเสีย ปฏิกูล และค่าเช่าเครื่องถ่ายเอกสาร (ตามหนังสือด่วนมาก ที่ มท ๐๘๐๘.๒/ว ๓๕๒๓ ลงวันที่ ๒๐ มิถุนายน ๒๕๕๙) และค่าใช้จ่ายอื่นๆ *(กองสาธารณสุขและสิ่งแวดล้อม)*

ข้อความใหม่ เพื่อจ่ายเป็นค่าจ้างเหมาแรงงานบุคคลภายนอก ค่าธรรมเนียมต่าง ๆ ค่าทิ้งขยะหรือกำจัดขยะกับเทศบาลนครขอนแก่นหรือหน่วยงานอื่นหรือภาคเอกชนที่ให้บริการ ค่าลงทะเบียน ค่าโฆษณาเผยแพร่ ประชาสัมพันธ์ ค่าเบี้ยประกัน ค่าจ้างเหมาบริการต่างๆ ค่าจ้างขุดลอกท่อระบายน้ำ ค่าจ้างเหมาตรวจสอบคุณภาพน้ำเสีย ค่าจ้างดูดน้ำเสีย ปฏิกูล และค่าเช่าเครื่องถ่ายเอกสาร (ตามหนังสือด่วนมาก ที่ มท ๐๘๐๘.๒/ว ๓๕๒๓ ลงวันที่ ๒๐ มิถุนายน ๒๕๕๙) และค่าใช้จ่ายอื่นๆ *(กองสาธารณสุขและสิ่งแวดล้อม)*

๗) แก้ไขข้อความในหน้าที่ ๑๖๐ ข้อ ๑) ค่าใช้จ่ายในโครงการส่งเสริมสุขภาพผู้สูงอายุในชุมชน ข้อความเดิม เพื่อจ่ายเป็นค่าใช้จ่ายในการจัดกิจกรรมส่งเสริมให้ความรู้และพัฒนาศักยภาพของอาสาสมัครผู้ดูแลผู้สูงอายุในชุมชนกิจกรรมส่งเสริมสุขภาพผู้สูงอายุกลุ่มติดสังคม กลุ่มผู้สูงอายุกลุ่มติดบ้านติดเตียง เช่น ค่าวัสดุอุปกรณ์ในการฟื้นฟูสุขภาพ ค่าวัสดุอุปการณ์ในการจัดกิจกรรมออกกำลังกายในผู้สูงอายุ กิจกรรมรักษาพยาบาลและฟื้นฟูสภาพผู้สูงอายุ ค่าอุปกรณ์ในการรักษาพยาบาลและฟื้นฟูสภาพ กิจกรรมติดตาม*เยียม*บ้านผู้สูงอายุ ค่าวัสดุอุปกรณ์ในการติดตามเยี่ยมบ้าน ค่าตอบแทนผู้เข้าร่วมอบรม ค่าใช้จ่ายในการจัดประชุม ค่าตอบแทนวิทยากร ค่าอาหารและเครื่องดื่ม ค่าสมนาคุณ ค่าวัสดุอุปกรณ์ ค่าป้ายประชาสัมพันธ์ ค่าใช้จ่ายอื่นๆ ที่จำเป็นสำหรับโครงการ ตามหนังสือกระทรวงมหาดไทย ด่วนที่สุด ที่ มท ๐๘๐๘.๒/ว ๔๐๗๒ ลงวันที่ ๑๕ กรกฎาคม ๒๕๕๙ *(กองสาธารณสุขและสิ่งแวดล้อม)*

ข้อความใหม่ เพื่อจ่ายเป็นค่าใช้จ่ายในการจัดกิจกรรมส่งเสริมให้ความรู้และพัฒนาศักยภาพของอาสาสมัครผู้ดูแลผู้สูงอายุในชุมชนกิจกรรมส่งเสริมสุขภาพผู้สูงอายุกลุ่มติดสังคม กลุ่มผู้สูงอายุกลุ่มติดบ้านติดเตียง เช่น ค่าวัสดุอุปกรณ์ในการฟื้นฟูสุขภาพ ค่าวัสดุอุปการณ์ในการจัดกิจกรรมออกกำลังกายในผู้สูงอายุ กิจกรรมรักษาพยาบาลและฟื้นฟูสภาพผู้สูงอายุ ค่าอุปกรณ์ในการรักษาพยาบาลและฟื้นฟูสภาพ กิจกรรมติดตาม*เยี่ยม*บ้านผู้สูงอายุ ค่าวัสดุอุปกรณ์ในการติดตามเยี่ยมบ้าน ค่าตอบแทนผู้เข้าร่วมอบรม ค่าใช้จ่ายในการจัดประชุม ค่าตอบแทนวิทยากร ค่าอาหารและเครื่องดื่ม ค่าสมนาคุณ ค่าวัสดุอุปกรณ์ ค่าป้ายประชาสัมพันธ์ ค่าใช้จ่ายอื่นๆ ที่จำเป็นสำหรับโครงการ ตามหนังสือกระทรวงมหาดไทย ด่วนที่สุด ที่ มท ๐๘๐๘.๒/ว ๔๐๗๒ ลงวันที่ ๑๕ กรกฎาคม ๒๕๕๙ *(กองสาธารณสุขและสิ่งแวดล้อม)*

๘) แก้ไขข้อความในหน้าที่ ๑๖๔ ข้อ ๓) โครงการ “เวทีแลกเปลี่ยนความรู้และพัฒนาศักยภาพความเป็นอยู่ผู้สูงอายุ คนพิการหรือทุพพลภาพและผู้ด้อยโอกาส ข้อความเดิม เพื่อเป็นค่าใช้จ่ายในการดำเนินโครงการ/กิจกรรม สำหรับผู้สูงอายุ และคนพิการหรือทุพพลภาพ เพื่อให้*ผู้สูงอายุ คนพิการหรือทุพพลภาพและผู้ด้อยโอกาส*ได้ทำกิจกรรมร่วมกันอย่างต่อเนื่องและให้ความช่วยเหลือ*ด้วยกัน*เอง มาตรา ๕๐ ข้อ (๗) ส่งเสริมการพัฒนาสตรี เด็ก เยาวชน ผู้สูงอายุและผู้พิการ แห่งพระราชบัญญัติเทศบาล พ.ศ. ๒๔๙๖ แก้ไขเพิ่มเติมโดยพระราชบัญญัติเทศบาล (ฉบับที่ ๑๐) พ.ศ. ๒๕๔๒ และกฎหมายอื่นมาตรา ๑๖ (๑๐) แห่งพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ.๒๕๔๒ เช่น ค่าจัดอบรม ค่าวิทยากร ค่าสถานที่ ค่าอาหาร ค่าเครื่องดื่ม ค่าของขวัญของรางวัล ค่าวัสดุ อุปกรณ์ และค่าใช้จ่ายอื่นๆ ที่จำเป็นสำหรับโครงการ *(กองสวัสดิการสังคม)*

ข้อความใหม่ เพื่อเป็นค่าใช้จ่ายในการดำเนินโครงการ/กิจกรรม สำหรับ ผู้สูงอายุ และคนพิการหรือทุพพลภาพ *เพื่อให้ได้ทำกิจกรรมร่วมกันอย่างต่อเนื่องและให้ความช่วยเหลือกันเอง* มาตรา ๕๐ ข้อ (๗) ส่งเสริมการพัฒนาสตรี เด็ก เยาวชน ผู้สูงอายุและผู้พิการ แห่งพระราชบัญญัติเทศบาล พ.ศ. ๒๔๙๖ แก้ไขเพิ่มเติมโดยพระราชบัญญัติเทศบาล (ฉบับที่ ๑๐) พ.ศ. ๒๕๔๒ และกฎหมายอื่นมาตรา ๑๖ (๑๐) แห่งพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ.๒๕๔๒ เช่น ค่าจัดอบรม ค่าวิทยากร ค่าสถานที่ ค่าอาหาร ค่าเครื่องดื่ม ค่าของขวัญของรางวัล ค่าวัสดุ อุปกรณ์ และค่าใช้จ่ายอื่นๆ ที่จำเป็นสำหรับโครงการ *(กองสวัสดิการสังคม)*

๙) แก้ไขข้อความในหน้าที่ ๑๖๘ ข้อ ๑. ประเภทวัสดุไฟฟ้าและวิทยุ ข้อความเดิม เพื่อจ่ายเป็นค่าจัดซื้ออุปกรณ์ไฟฟ้าและวิทยุเช่นหลอดไฟฟ้า ปลั๊กไฟฟ้า สายไฟฟ้า *หลอดไฟฟ้า* สวิตซ์ไฟฟ้า โคมไฟ-โฟโต้อิเล็กตรอน ลำโพง ไมโครโฟน ฯลฯ *(กองช่าง)* ข้อความใหม่ เพื่อจ่ายเป็นค่าจัดซื้ออุปกรณ์ไฟฟ้าและวิทยุเช่นหลอดไฟฟ้า ปลั๊กไฟฟ้า สายไฟฟ้า สวิตซ์ไฟฟ้า โคมไฟ-โฟโต้อิเล็กตรอน ลำโพง ไมโครโฟน ฯลฯ *(กองช่าง)*

ในส่วนอื่นๆ ของร่างเทศบัญญัติงบประมาณรายจ่าย ประจำปีงบประมาณ พ.ศ. ๒๕๖๐ นี้ เห็นสมควรให้คงร่างเดิม รายละเอียดตามเอกสารรายงานการประชุมคณะกรรมการแปรญัตติ ที่แนบมาพร้อมนี้ เพื่อสภาเทศบาลตำบลบ้านเป็ด พิจารณาร่างเทศบัญญัติงบประมาณรายจ่ายประจำปีงบประมาณ พ.ศ. ๒๕๖๐ ต่อไป

**- ประธานสภาฯ** ได้กล่าวขอขอบคุณคณะกรรมการแปรญัตติฯ ทั้ง ๕ ท่าน ท่านประธานกรรมการแปรญัตติฯ ได้แถลงต่อที่ประชุมซึ่งได้ดำเนินการตามระเบียบกระทรวงมหาดไทยว่าด้วยข้อบังคับประชุมสภาท้องถิ่น พ.ศ. ๒๕๔๗ และที่แก้ไขเพิ่มเติมถึงปัจจุบัน หมวด ๓ ข้อ ๕๐ เป็นที่ถูกต้อง และได้อธิบายถึงรายละเอียดให้รับทราบในส่วนที่มีการแก้ไขในส่วนของคำผิดหรือคำศัพท์ที่เหมาะสม ซึ่งไม่มีสมาชิกสภาฯ ท่านใดเสนอแปรญัตติสมควรให้คงร่างเดิม จากนั้นได้ถามในที่ประชุมว่ามีสมาชิกสภาฯ ท่านใดจะแสดงความคิดเห็นในส่วนนี้หรือไม่ ปรากฏว่าไม่มี จึงขอเข้าสู่ระเบียบวาระการประชุมต่อไป

**- ที่ประชุมรับทราบ**

**๓.๒ วาระที่ ๓ ขั้นลงมติ**

**- ประธานสภาฯ** ได้กล่าวในที่ประชุมว่า ระเบียบวาระที่ ๓ เรื่องพิจารณาร่างเทศบัญญัติงบประมาณรายจ่ายประจำปีงบประมาณ พ.ศ. ๒๕๖๐ วาระที่ ๓ ขั้นลงมติ จากนั้นได้ถามในที่ประชุมว่ามีสมาชิกสภาฯ ท่านใดเห็นควรว่าร่างเทศบัญญัติงบประมาณรายจ่ายประจำปีงบประมาณ พ.ศ.๒๕๖๐ให้ตราเป็นเทศบัญญัติงบประมาณรายจ่ายประจำปีงบประมาณ พ.ศ.๒๕๖๐ มติในที่ประชุม เห็นชอบ ๙ เสียง งดออกเสียง ๑ เสียง

**มติ** ที่ประชุมมีมติเห็นชอบให้ตราร่างเทศบัญญัติงบประมาณรายจ่ายประจำปีงบประมาณ พ.ศ.๒๕๖๐ ให้เป็นเทศบัญญัติงบประมาณรายจ่ายประจำปีงบประมาณ พ.ศ.๒๕๖๐ ด้วยคะแนนเสียงข้างมาก

**ระเบียบวาระที่ ๔ เรื่องอื่นๆ**

**๔.๑ เรื่องการดำเนินโครงการสนับสนุนผู้สูงอายุ คนพิการ และผู้ป่วยโรคเอดส์ เพื่อลดค่าใช้จ่ายในการดำรงชีพและพัฒนาคุณภาพชีวิตให้ดีขึ้น**

**- ประธานสภาฯ** ได้กล่าวในที่ประชุมว่า ระเบียบวาระที่ ๔ เรื่องอื่นๆ ๔.๑ เรื่องการดำเนินโครงการสนับสนุนผู้สูงอายุ คนพิการ และผู้ป่วยโรคเอดส์ เพื่อลดค่าใช้จ่ายในการดำรงชีพและพัฒนาคุณภาพชีวิตให้ดีขึ้น จากนั้นได้เชิญฝ่ายบริหารอธิบายชี้แจงรายละเอียดต่อที่ประชุมต่อไป

**- นายปรีดา นิลสาคู** ปลัดเทศบาลปฏิบัติหน้าที่นายกเทศมนตรีตำบลบ้านเป็ด ได้อธิบายชี้แจงว่า ก่อนอื่นต้องขอขอบคุณสภาเทศบาลตำบลบ้านเป็ดที่ได้ให้ความเห็นชอบร่างเทศบัญญัติงบประมาณรายจ่ายประจำปีงบประมาณ พ.ศ.๒๕๖๐ ตนจะได้นำไปวางแผนการใช้จ่ายงบประมาณให้เกิดประโยชน์อย่างสูงที่สุด สำหรับระเบียบวาระที่ ๔ เรื่องอื่นๆ ๔.๑ เรื่องการดำเนินโครงการสนับสนุนผู้สูงอายุ คนพิการ และผู้ป่วยโรคเอดส์ เพื่อลดค่าใช้จ่ายในการดำรงชีพและพัฒนาคุณภาพชีวิตให้ดีขึ้น ตามบันทึกข้อความของกองสวัสดิการสังคมที่ได้นำเสนอเกี่ยวกับงบประมาณโครงการของผู้สูงอายุ คนพิการ และผู้ป่วยโรคเอดส์ในปีงบประมาณที่ผ่านมา สืบเนื่องจากทางสำนักงานตรวจเงินแผ่นดินจังหวัดขอนแก่นได้มีหนังสือมาถึงเทศบาลตำบลบ้านเป็ด ตั้งแต่วันที่ ๑๔ ตุลาคม ๒๕๕๗ เมื่อเกือบ ๒ ปีที่แล้ว และได้มีการตั้งข้อสังเกตมาว่าการเบิกจ่ายเงินโครงการลักษณะดังกล่าวนั้นค่อนข้างที่จะไม่ถูกต้องตามระเบียบของทางราชการ เป็นไปในทางหาเสียงเพื่อผลประโยชน์ทางการเมืองท้องถิ่น ซึ่งเป็นข้อทักท้วงของสำนักงานตรวจเงินแผ่นดินที่จัดส่งมายังเทศบาล ในห้วงระยะเวลาดังกล่าวเราได้สั่งระงับการดำเนินการรายละเอียดตามท้ายหนังสือฉบับนี้ และได้รายงานผลการดำเนินการไปยังสำนักงานตรวจเงินแผ่นดินไปแล้ว ในภายหลังได้มีการดำเนินการโครงการนี้ต่อไปจนกระทั่งถึงปัจจุบันนี้ ทางเจ้าของงบประมาณคือกองสวัสดิการสังคมมีความรู้สึกไม่สบายใจเกี่ยวกับการใช้จ่ายเงินงบประมาณนี้ ในส่วนที่อยากให้ผู้สูงอายุ คนพิการ และผู้ป่วยโรคเอดส์ ได้รับสิ่งของต่างๆ เหล่านี้ ความจริงแล้วเราอยากให้ถ้าไม่ติดเรื่องนี้ เพราะถ้ามีหนังสือแจ้งมาในลักษณะแบบนี้แล้วเราจะทำอย่างไรต่อไป จึงอยากให้ทางสภาฯ ร่วมตัดสินใจและร่วมรับรู้กับทางเจ้าหน้าที่ด้วย เราจะไม่ดำเนินการโดยพละการ และนำเรื่องนี้มาหารือเพื่อให้เราได้พิจารณาร่วมกันว่าจะได้ดำเนินการโครงการดังกล่าวนี้ต่อไปอย่างไร

**- ประธานสภาฯ** ได้กล่าวขอบคุณทางฝ่ายบริหารที่ได้แถลงต่อที่ประชุมเกี่ยวกับระเบียบวาระที่ ๔ เรื่องอื่นๆ ๔.๑ เรื่องการดำเนินโครงการสนับสนุนผู้สูงอายุ คนพิการ และผู้ป่วยโรคเอดส์ เพื่อลดค่าใช้จ่ายในการดำรงชีพและพัฒนาคุณภาพชีวิตให้ดีขึ้น ในส่วนนี้ตนอยากถามความคิดเห็นของท่านสมาชิกสภาฯ ทุกท่านว่ามีความคิดเห็นอย่างไร จากนั้นได้เชิญสมาชิกสภาฯ ได้อภิปรายแสดงความคิดเห็น

**- นายสมพงษ์ พรหมแสง** เลขานุการสภาเทศบาลตำบลบ้านเป็ด ได้อภิปรายว่า ในเรื่องนี้เป็นเรื่องที่สมาชิกสภาฯ ทุกท่านต้องปรึกษาหารือกัน จึงขอเสนอให้มีการพักการประชุม ๑๐ นาที

**- ประธานสภาฯ** ได้กล่าวในที่ประชุมว่า เพื่อให้สมาชิกสภาฯ ได้ปรึกษาหารือกันเกี่ยวกับเรื่องนี้ จึงขอพักการประชุม ๑๐ นาที

**หลังจากพัก ๑๐ นาที**

**- ประธานสภาฯ** ได้กล่าวในที่ประชุมว่า ระเบียบวาระที่ ๔ เรื่องอื่นๆ ๔.๑ เรื่องการดำเนินโครงการสนับสนุนผู้สูงอายุ คนพิการ และผู้ป่วยโรคเอดส์ เพื่อลดค่าใช้จ่ายในการดำรงชีพและพัฒนาคุณภาพชีวิตให้ดีขึ้น มีหลายประเด็นที่ทางสภาฯ แห่งนี้มีความเห็นว่าไม่มีความจำเป็นเร่งด่วน เราจะต้องศึกษาหาข้อมูลเพิ่มเติมอีกพอสมควร ในส่วนของการดำเนินการโครงการนี้ซึ่งอดีตนายกเทศมนตรีท่านไพศาล จิตตะมัย ได้ทำไว้ดีพอสมควรตลอดระยะเวลาหลายปีที่ผ่านมา ทางฝ่ายบริหารได้อธิบายชี้แจงว่าได้สั่งระงับการดำเนินการไปแล้วในปี ๒๕๕๗ และรายงานไปยังสำนักงานตรวจเงินแผ่นดินแล้ว สืบเนื่องจากเราได้ดำเนินการมาตั้งแต่ปี ๒๕๕๗ จนถึงปี ๒๕๕๙ ยังสามารถดำเนินการตามโครงการได้อยู่ ในส่วนของตนแล้วคิดว่าจะต้องหาข้อมูลเพิ่มเติมเห็นสมควรให้ชะลอเรื่องนี้ไว้ก่อน ในการประชุมครั้งหน้าถ้าเห็นสมควรประการใดแล้วค่อยนำกลับมาร่วมกันปรึกษาหารือในการประชุมสภาเทศบาลครั้งหน้า จากนั้นได้ถามในที่ประชุมว่ามีสมาชิกสภาฯ ท่านใดเห็นเป็นอย่างอื่นหรือไม่ ปรากฏว่าไม่มี จึงได้กล่าวในที่ประชุมว่า เรื่องการหารือเกี่ยวกับการการดำเนินโครงการสนับสนุนผู้สูงอายุ คนพิการ และผู้ป่วยโรคเอดส์ เพื่อลดค่าใช้จ่ายในการดำรงชีพและพัฒนาคุณภาพชีวิตให้ดีขึ้นให้ชะลอไว้ก่อน และขอฝากให้ผู้ที่มีส่วนเกี่ยวข้องทุกท่านหาข้อมูลเพิ่มเติมมาเพื่อปรึกษาหารือร่วมกัน เพื่อเป็นการหาทางออกให้แก่พี่น้องประชาชน ซึ่งในการดำเนินโครงการดังกล่าวได้มีการทำเดือนละ ๑ ครั้ง เพื่อเป็นการแบ่งเบาภาระและลดค่าครองชีพของผู้สูงอายุ คนพิการ และผู้ป่วยเอดส์ผ่านโครงการนี้ แต่ถ้าวันใดไม่ได้รับสิ่งของคาดว่าผู้ที่มารับเบี้ยยังชีพอาจจะมีจำนวนน้อยลงหรือไม่มีเลย หรือไม่อาจจะมีการยกเลิกการมอบเบี้ยยังชีพที่สำนักงานเทศบาล แล้วไปนำจ่ายให้ถึงหมู่บ้านก็เป็นได้

**- ที่ประชุมรับทราบ**

**- ประธานสภาฯ** ได้กล่าวในที่ประชุมว่า ระเบียบวาระที่ ๔ เรื่องอื่นๆ มีท่านสมาชิกสภาฯ ท่านใดจะอภิปรายในเรื่องอื่นๆ เพิ่มเติมหรือไม่

**- นายวิเชียร แพงมา** สมาชิกสภาเทศบาลตำบลบ้านเป็ด เขต ๒ ได้อภิปรายว่า ตนได้เคยจัดทำประมวลจริยธรรมของผู้ดำรงตำแหน่งทางการเมืองท้องถิ่นฝ่ายสภาฯ ขึ้นมา ตนได้นำเรียนท่านประธานสภาฯ แล้วว่างานนี้เป็นงานของผู้ตรวจการแผ่นดินที่จะต้องมีไว้ทั้งฝ่ายบริหารและฝ่ายสภาฯ พอดีเล่มที่ตนจัดทำไว้นั้นคณะกรรมการที่มีอยู่นั้นบางคนได้หมดวาระการดำรงตำแหน่งไปแล้ว เช่น นายกาญจน์ กุลสุวรรณ และคนอื่นๆ อีกหลายคน เมื่อท่านประธานฯ ได้ขึ้นมาทำหน้าที่นี้หน้าที่ของท่านคือจะต้องดำเนินการในส่วนนี้ จึงขอนำเรียนท่านประธานฯ ว่าควรจะดำเนินการให้เป็นปัจจุบัน ถ้าท่านมีปัญหาในการดำเนินการของให้ปรึกษา หัวหน้าสำนักปลัดเทศบาล เพราะท่านได้ดำเนินการร่วมกับตนมาตั้งแต่เริ่มต้น และอีกเรื่องหนึ่งที่ตนคาดหวังไว้กับสภาแห่งนี้โดยส่วนตัวแล้วชีวิตตนลาออกจากราชการ ๗ ปีก่อนเกษียณอายุราชการ ตนห่วงใยพี่น้องประชาชน รักและผูกพันกับเทศบาล บางครั้งสมาชิกสภาฯ อาจเกิดความน้อยใจว่าเจ้าหน้าที่เทศบาลไม่ยกมือไหว้ ได้แต่กล่าวว่าเป็นเรื่องของเด็กซึ่งเราจะต้องทำให้เด็กรู้ว่าเราได้เข้ามาทำหน้าที่ของเราได้อย่างดีที่สุด แต่สิ่งที่ลึกไปกว่านั้นที่ตนอยากฝากท่านสมาชิกสภาฯ ในฐานะที่เป็นตัวแทนของประชาชน เราเข้ามาโดยประชาชน การเลือกตั้งของประชาชน และเพื่อประชาชน สิ่งที่หลุดออกจากห้องนี้อย่าได้ออกไปให้คนอื่นได้ยินเป็นมธุรสวาจา ขอให้จบอยู่ที่แห่งนี้ อย่าไปว่าคนนั้นอภิปรายจนคนนี้ไม่ได้อภิปราย ขอให้ท่านประธานฯ ควบคุมการพูดจาของพวกเรา บางอย่างคำพูดอาจจะหนักไป เราจะจบไปในการประชุมสภาฯ เจอหน้ายังคงเป็นพี่เป็นน้องกัน ตนขอร้องให้จบอยู่ที่ห้องประชุมสภาฯ เท่านั้น

**- ประธานสภาฯ** ได้กล่าวในที่ประชุมว่า ในส่วนที่ท่านสมาชิกสภาฯ ได้เสนอมาเกี่ยวกับประมวลจริยธรรมของผู้ดำรงตำแหน่งทางการเมืองท้องถิ่นขอให้จัดทำให้เป็นปัจจุบัน ตนขอน้อมรับและนำไปปรับปรุงให้เป็นปัจจุบันและมีความถูกต้อง จึงขอฝากนายเกรียงไกร มะลิงาม หัวหน้าสำนักปลัดเทศบาล ได้พิจารณาดำเนินการด้วย และตนขอขอบคุณสำหรับการแนะนำในการทำหน้าที่ของสมาชิกสภาฯ ของเรา ตนเคยเห็นในสภาผู้แทนราษฎรที่มีการถ่ายทอดสดทางโทรทัศน์ ท่านได้ทำหน้าที่เหมือนจะฆ่ากันด่าว่ากันแต่สุดท้ายออกมาจากห้องประชุมสภาฯ ไปแล้วท่านยังนั่งจิบกาแฟด้วยกัน เป็นเพื่อนพ้องน้องพี่ที่รักกันเหมือนเช่นเคย ความจริงแล้วสภาเทศบาลเราก็เป็นเช่นนั้นคงไม่มีอะไรที่ร้ายแรง เพราะเรายังคงรักและให้ความเคารพในผู้สูงอายุอยู่เช่นเคย ถือว่าเป็นสิ่งที่ดีและขอขอบคุณในการให้คำแนะนำของนายวิเชียร แพงมา สมาชิกสภาเทศบาลตำบลบ้านเป็ด เขต ๒ ส่วนเรื่องร่างเทศบัญญัติงบประมาณรายจ่ายประจำปีงบประมาณ พ.ศ.๒๕๖๐ เป็นส่วนที่ดีมาก ตนทำหน้าที่นี้มา ๑ ปี ๑ เดือนสำหรับการขึ้นมาทำหน้าที่ประธานสภาฯ แห่งนี้ ทำหน้าที่เพื่อพี่น้องประชาชน ถือได้ว่าสภาแห่งนี้มีการบริหารจัดการและบริหารงานได้ดีเยี่ยม งบประมาณจำนวน ๒๑๕ ล้านบาทที่ตั้งไว้ในปีที่ผ่านมามีการใช้งบประมาณอย่างคุ้มค่า ขอบคุณผู้อำนวยการกองทุกกองที่บูรณาการร่วมกันเพื่อปากท้องและความเป็นอยู่ของพี่น้องประชาชน ยกตัวอย่างในปีที่แล้วตนเคยเสนอรถดูดโคลนและรถตู้ในปีนี้ได้มีการนำมาบรรจุไว้ในเทศบัญญัติ ขอขอบคุณในการตอบสนองความต้องการของทุกท่านไม่ว่าจะเป็นท่านปลัดเทศบาลปฏิบัติหน้าที่นายกเทศมนตรี ผู้อำนวยการกองทุกกอง ตนขอขอบคุณเป็นอย่างสูง ครั้งต่อไปผู้อำนวยการกองช่างช่วยพิจารณาดูความเหมาะสมต่างๆ รถดูดโคลนเราได้ตั้งซื้อไว้แล้ว รถเจซีบีที่ยังพังอยู่ควรจะดำเนินการจัดซื้อจัดจ้างกันใหม่ รถตักที่ใช้สำหรับการขุดร่องเล็กๆ ควรจะจัดซื้อเพิ่มเติมในส่วนที่ยังขาดอยู่ สมาชิกสภาฯ เราเห็นว่าเป็นสิ่งที่ดีเห็นว่าถูกต้องและมีความจำเป็นต้องใช้เพื่อประโยชน์สุขของพี่น้องประชาชนแล้ว เราพร้อมที่จะให้ความเห็นชอบในทุกๆ เรื่องอยู่แล้ว จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายเรื่องอื่นๆ เพิ่มเติมอีกหรือไม่

**- นายสมพงษ์ พรหมแสง** เลขานุการสภาเทศบาลตำบลบ้านเป็ด ได้อภิปรายว่า ก่อนถึงวันแม่วันที่ ๑๒ สิงหาคมที่ผ่านมาทุกหมู่บ้านได้ร่วมทำกิจกรรมเทิดพระเกียรติสมเด็จพระนางเจ้าพระบรมราชินีนาถ โดยการตัดหญ้า ขุดลอกร่องระบายน้ำ ฯลฯ วันนั้นตนได้เดินทางไปที่บ้านกอกได้เห็นชาวบ้านร่วมทำกิจกรรมกัน ยกตัวอย่างที่ชาวบ้านได้ไปของบประมาณมาจำนวน ๗ แสนบาท เพื่อนำมาดูดโคลนท่อระบายน้ำ เพราะเมื่อมีฝนตกจะมีน้ำท่วมเร็วและท่วมขังนาน สาเหตุอาจจะเกิดจากโคลนอุดตันบริเวณท่อระบายน้ำ ตนจึงได้เข้าไปสอบถามว่าได้งบประมาณมาจากไหน ชาวบ้านได้ตอบกลับมาว่างบประมาณส่วนหนึ่งได้รับการสนับสนุนมากจากท่าน สจ.อัญชลี เฟื่องทอง ไม่ว่าจะเป็นค่าวัสดุ อุปกรณ์ น้ำมันเชื้อเพลิง รถหกล้อ และรถตักขนาดเล็กที่ท่านประธานสภาฯ ได้ระบุว่าเทศบาลเรายังขาดอยู่นั้น ถ้ามีความจำเป็นต้องจัดซื้อตนขอสนับสนุนเพราะตอนนี้เรามีแต่รถเจซีบีขนาดใหญ่ และได้รับทราบมาว่าชาวบ้านได้จัดทำหนังสือเข้ามายังเทศบาลเรา เพื่อให้ท่านนายกฯ ประสานไปยังกรมราชทัณฑ์เพื่อขอรับการสนับสนุนแรงงานผู้ต้องขังที่กำลังจะพ้นโทษ ตนจึงอยากทราบรายละเอียดข้อเท็จจริงถ้าเป็นจริงตนต้องขอขอบคุณไปยังท่านนายกฯ และท่าน สจ.อัญชลี เฟื่องทอง ที่ยังช่วยดูแลประชาชนในเขตพื้นที่และชาวบ้านกอกทุกท่าน แต่มีคนบอกไว้ว่าถ้าทำไปแล้วน้ำหนองโคตรจะดันเข้าไปในหมู่บ้านเพราะขณะนี้ระดับน้ำภายในบึงหนองโคตรมันเอ่อล้น หากมีงบประมาณอยากให้นำมาบริหารในเรื่องนี้เพื่อเป็นการแก้ไขปัญหาร่วมกัน จากนั้นได้สอบถามไปยังนายกเทศมนตรีตำบลบ้านเป็ดเกี่ยวกับการไปประชุมหารือร่วมกันกับเทศบาลนครขอนแก่นในการแก้ไขปัญหาน้ำท่วมหรือไม่ อย่างไร

**- ประธานสภาฯ** ได้กล่าวในที่ประชุมว่า ท่านเลขานุการสภาฯ ได้อภิปรายในหลายเรื่องด้วยกันและสอบถามท่านนายกฯ เกี่ยวกับการประชุมหารือร่วมกันกับเทศบาลนครขอนแก่นในการแก้ไขปัญหาน้ำท่วม จากนั้นได้เชิญฝ่ายบริหารอธิบายชี้แจงข้อเท็จจริงต่อที่ประชุม

**- นายปรีดา นิลสาคู** ปลัดเทศบาลปฏิบัติหน้าที่นายกเทศมนตรีตำบลบ้านเป็ด ได้อธิบายชี้แจงว่า สำหรับเรื่องของบ้านกอกที่ท่าน สจ.อัญชลี เฟื่องทอง พร้อมทั้งผู้ใหญ่บ้านและผู้นำหมู่บ้านได้ประสานมายังเทศบาล ขอความอนุเคราะห์จากเทศบาลให้ประสานกับกรมราชทัณฑ์เพื่อขอรับการสนับสนุนแรงงานผู้ต้องขังที่กำลังจะพ้นโทษมาช่วยขุดลอกท่อระบายน้ำ และทางเทศบาลได้นำรถของงานป้องกันฯ ไปช่วยสนับสนุน การดำเนินงานได้สำเร็จลุล่วงไปด้วยดีและทางเทศบาลได้สนับสนุนกระสอบเพื่อนำไปบรรจุทรายอีกส่วนหนึ่ง นอกจากจุดบ้านกอกแล้วในสัปดาห์ที่ผ่านมาเจ้าหน้าที่งานป้องกันฯ ได้เข้าไปขุดลอกท่อระบายน้ำที่หมู่บ้านวังทรัพย์สิน มีอยู่ซอยหนึ่งที่มีลักษณะเหมือนแอ่งกระทะ น้ำไม่มีที่ระบายออกเนื่องจากหมู่บ้านเลคนคราตั้งอยู่โดยรอบ ชาวบ้านลำบากมากไม่สามารถเข้าไปทำธุระส่วนตัวในห้องน้ำได้ ชาวบ้านประสานเข้ามาเราเลยนำเครื่องสูบน้ำเล็กออกไปดำเนินการสูบน้ำออกให้ก่อน พอสูบน้ำออกแล้วปรากฏว่าท่อระบายน้ำไม่เคยขุดลอกมาประมาณเกือบ ๑๐ ปี พอเข้าไปทำการขุดลอกทำให้น้ำที่ท่วมขังหายไป ชาวบ้านจึงได้ฝากขอบคุณทางเทศบาลที่ได้เข้าไปดูแลในส่วนนี้ ส่วนปัญหาเรื่องน้ำท่วมนั้นเป็นปัญหาที่ค่อนข้างแก้ไขยากพอสมควร เพราะโดยสภาพเป็นพื้นที่ลาดเอียงเข้าไปในเมืองไม่มีทางที่น้ำจะไหลย้อนมาทางบ้านเป็ด เว้นแต่ว่าจะทำการขุดวางท่อระบายน้ำลึกลงไปประมาณ ๒๐-๓๐ เมตร แต่จำเป็นต้องใช้เม็ดเงินจำนวนมหาศาลซึ่งเราไม่มีงบประมาณจำนวนมากขนาดนั้น ในส่วนของประตูน้ำที่บึงหนองโคตรในขณะนี้ได้เปิดฟรีไว้คือน้ำฝนที่ตกลงมาจะไหลเข้าในเมืองตลอด ผลต่างของระดับน้ำกับน้ำที่ปล่อยออกไปจะอยู่ที่ประมาณเกือบ ๕๐ เซนติเมตร ทุก ๑ เซนติเมตรจะมีประมาณน้ำประมาณ ๑๐,๐๐๐ ลูกบาศก์เมตรซึ่งเป็นการคำนวณโดยคร่าวๆ เพราะฉะนั้นระยะนี้น้ำจากบึงหนองโคตรจะไหลเข้าในเมือง ถ้าไปขุดลอกท่อระบายน้ำที่บ้านกอกพอท่อระบายน้ำไหลสะดวกน้ำที่บึงหนองโคตรจะไหลไปยังท่อนี้ ไม่มีทางที่จะมีการระบายมาที่บึงหนองโคตรเพราะระดับน้ำที่บึงหนองโคตรสูงกว่า นอกจากว่าน้ำที่บึงหนองโคตรมันแห้งเพราะสูบออกแล้วเท่านั้น และตนขอพูดถึงเรื่องเมื่อวานตนได้รับการประสานจากสำนักงาน ป.ป.ช. จังหวัดขอนแก่นได้ขอความอนุเคราะห์มาให้ไปช่วยรังวัดพื้นที่โรงเรียนบ้านคำไฮ เพื่อดำเนินการก่อสร้างสำนักงาน ป.ป.ช. จังหวัดขอนแก่น ปรากฏว่าทางคณะกรรมการสถานศึกษาโรงเรียนบ้านคำไฮได้ยกที่ดินบริเวณที่ติดกับวงเวียนให้ประมาณ ๓ ไร่เศษ แต่เท่าที่ได้ทำการสอบถามและออกไปดูหน้างานยังมีปัญหาอยู่เพราะบริเวณดังกล่าวใช้เป็นที่ทำการของผู้ใหญ่บ้าน ทำให้มีกรรมการหมู่บ้านส่วนหนึ่งที่ไม่พอใจ อาจจะมีการประท้วงและลุกลามไปถึงผู้อำนวยการโรงเรียนบ้านคำไฮด้วย ใครที่อยู่ในพื้นที่ขอให้ช่วยดูแลเรื่องนี้ด้วย

**- ประธานสภาฯ** ได้กล่าวในที่ประชุมว่า ขอขอบคุณท่านนายกฯ ท่านได้อธิบายชี้แจงถึงเรื่องน้ำซึ่งน้ำท่วมเป็นปัญหาหลักโดยเฉพาะที่บ้านกอก ส่วนหมู่บ้านวังทรัพย์สินซึ่งเทศบาลเราเพิ่งรับโอนสาธารณูปโภคยังไม่ครบ ๑ ปี เป็นหมู่บ้านที่ก่อสร้างมาเป็นเวลานานหลายปีแล้วตั้งแต่ถนนเส้น ร.๘ ยังไม่มีหมู่บ้านจัดสรรจำนวนมากขนาดนี้ เมื่อก่อนมีแก้มลิงที่สามารถรองรับน้ำได้จำนวนมหาศาล แต่เมื่อมีการถมที่เพื่อก่อสร้างหมู่บ้านจัดสรรทำให้หมู่บ้านวังทรัพย์สินกลายเป็นแอ่งกระทะอย่างที่เห็น ไม่ว่าจะเป็นหมู่บ้านจุไรรัตน์ซึ่งเป็นอีกหมู่บ้านที่สร้างมาหลายสิบปีแล้วปัจจุบันได้กลายเป็นแอ่งกระทะ นี่คือปัญหาที่เกิดขึ้นมายาวนานเพราะคนที่ออกมาซื้อที่ดินไม่คิดว่าตำบลบ้านเป็ดเราจะเจริญได้เร็วขนาดนี้ เป็นปัญหาที่เราจะต้องช่วยกันแก้ไข ในอนาคตจะมีสิ่งที่ทำให้ปัญหาเรื่องนี้ดีขึ้นคือเรากำลังจะมีรถดูดโคลน ตนรู้สึกเห็นใจท่านผู้อำนวยการกองช่างที่จะใช้ลูกน้องให้ไปมุดโคลนนั้นเป็นไปได้ยาก เพราะใช้แรงงานคนไม่ได้ใช้เครื่องจักร ถ้ามีเครื่องจักรปัญหาทุกอย่างคงจะดีขึ้น ปัญหาส่วนมากเกิดขึ้นกับหมู่บ้านจัดสรร อย่างเช่นหมู่บ้านวังทรัพย์สินได้นำกำลังทหารเข้าไปขุดลอกมาแล้วครั้งหนึ่งแต่ยังเกิดปัญหาขึ้นเหมือนเดิม สาเหตุเกิดจากชาวบ้านไม่ช่วยเหลือกันเลย ความจริงแล้วเราได้จัดสรรงบประมาณให้ชุมชนเดือนละ ๑,๐๐๐ บาท และงบประมาณอื่นๆ อีกมากมาย มีหลายชุมชนที่บริหารจัดการได้ดีแต่ก็ยังมีบางชุมชนที่นำเงินไปแล้วไม่ใช้ให้เกิดประโยชน์แก่ชุมชนเลย จึงทำให้เกิดปัญหาขึ้นอย่างที่เห็น จึงขอขอบคุณทั้งผู้อำนวยการกองสาธารณสุขและผู้อำนวยการกองช่างที่ได้ทำงานบูรณาการร่วมกันได้อย่างมีประสิทธิภาพ จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายเรื่องอื่นๆ เพิ่มเติมอีกหรือไม่

**- นายวิเชียร แพงมา** สมาชิกสภาเทศบาลตำบลบ้านเป็ด เขต ๒ ได้อภิปรายว่า เกี่ยวกับเรื่องบึงหนองโคตรพื้นที่บ้านกอกจะมีปัญหามาโดยตลอดเพราะอยู่ในที่ต่ำ จากที่ท่านนายกฯ ได้พูดไปเมื่อสักครู่ว่าหนองโคตรเป็นแก้มลิงนั้นถูกต้อง น้ำจะไหลจากบ้านเป็ดไปตัวเมืองขอนแก่นโดยผ่านทางบ้านกอก น้ำจะท่วมที่อื่นจนหมดแล้วจึงเอ่อขึ้นมาหนองโคตรจึงเป็นแก้มลิงรองรับน้ำได้เป็นอย่างดี เรื่องนี้เป็นอีกปัญหาหนึ่งที่จะต้องช่วยกันแก้ไขต่อไป ส่วนอีกเรื่องหนึ่งที่ท่านนายกฯ ได้แจ้งว่าโรงเรียนบ้านคำไฮมีปัญหาเพราะผู้ใหญ่บ้านไปยึดที่ดินส่วนหนึ่งเพื่อใช้เป็นที่ทำการ ความจริงแล้วเป็นปัญหาที่น่าจะตกลงกันได้ เนื่องจากคณะกรรมการสถานศึกษาได้ไปให้อำนาจในส่วนนั้น แต่ในความคิดเห็นของตนแล้วถ้าส่วนราชการมีความจำเป็นที่จะต้องนำไปใช้ให้เกิดประโยชน์สูงสุดน่าจะทำได้ เพราะที่ดินของโรงเรียนบ้านคำไฮมีอยู่มากมาย ที่ดินข้างวัดไทรทองบ้านคำไฮยังเหลืออยู่จำนวน ๓ งาน และที่ดินริมบึงหนองโคตรอีกจำนวน ๗ ไร่

**- ประธานสภาฯ** ได้กล่าวในที่ประชุมว่า ขอขอบคุณท่านสมาชิกสภาฯ ในส่วนของที่ดินโรงเรียนบ้านคำไฮ ตนคิดว่าน่าจะทำการขยับขยายศาลาที่ทำการผู้ใหญ่บ้านได้ ความจริงที่ดินของโรงเรียนบ้านคำไฮมีอยู่หลายแปลง จะได้ใช้งบประมาณ SML ที่ทางราชการจะให้การสนับสนุนเข้ามา อะไรที่เป็นประโยชน์แก่พี่น้องประชาชนควรต้องฟังเสียงของพี่น้องประชาชน เราคงจะไม่ไปตัดสินใจแทนทำได้เพียงแค่แสดงความคิดเห็น จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายเรื่องอื่นๆ เพิ่มเติมอีกหรือไม่

**- นายบุญเพ็ง สุทธิ** สมาชิกสภาเทศบาลตำบลบ้านเป็ด เขต ๒ ได้อภิปรายว่า สืบเนื่องมาจากเรื่องน้ำท่วมบึงหนองโคตรบริเวณร้านอาหารวังมัจฉา ตนเคยเสนอให้มีการลงท่อระบายน้ำจากศูนย์บริการสาธารณสุขหัวทุ่งลงมา อยากทราบว่าดำเนินการไปถึงขั้นตอนใดแล้ว ถนนด้านทิศตะวันตกของบึงหนองโคตรยังมีน้ำท่วมขังอยู่ จึงขอฝากให้ฝ่ายบริหารเข้าไปดำเนินการแก้ไขให้ด้วย ถ้ายังไม่บรรจุลงในแผนเราสามารถนำลูกรังไปลงสัก ๓๐ – ๔๐ เซนติเมตรได้หรือไม่

**- ประธานสภาฯ** ได้กล่าวในที่ประชุมว่า ขอขอบคุณท่านสมาชิกสภาฯ จากนั้นได้เชิญฝ่ายบริหารอธิบายชี้แจงต่อที่ประชุม

**- นายปรีดา นิลสาคู** ปลัดเทศบาลปฏิบัติหน้าที่นายกเทศมนตรีตำบลบ้านเป็ด ได้อธิบายชี้แจงว่า เกี่ยวกับถนนเส้นทิศตะวันตกรอบบึงหนองโคตรซึ่งเดิมทีจะใช้งบสร้างเลนจักรยานจากทางจังหวัดที่จะอุดหนุนมาจำนวน ๒๐ ล้านบาท แต่คาดว่าทางจังหวัดน่าจะเอาเงินงบประมาณดังกล่าวไปลงที่บึงทุ่งสร้าง เราจึงต้องมาพิจารณากันเองว่าในส่วนนี้เราจะพัฒนาอย่างไร อาจจะตั้งงบประมาณเพื่อดำเนินการเองหรือจะประสานไปยังที่หน่วยงานที่ดูแล เช่น อบจ.ขอนแก่น ตนจะปรึกษาหารือกับทางกองช่างอีกครั้งหนึ่ง ส่วนถนนข้างศูนย์บริการสาธารณสุขหัวทุ่งที่มีน้ำท่วมขัง ได้บรรจุเป็นโครงการในแผนพัฒนาปี ๒๕๖๐ เรียบร้อยแล้ว โดยจะต้องทำการเจาะท่อและดึงน้ำไปลงบึงหนองโคตรโดยตรงจึงจะช่วยแก้ไขปัญหาน้ำท่วมขังได้ คาดว่าจะเป็นโครงการแรกที่ทางเทศบาลจะเร่งดำเนินก่อน โดยได้สำรวจและวางแผนไว้เรียบร้อยแล้ว

**- ประธานสภาฯ** ได้กล่าวในที่ประชุมว่า ขอขอบคุณท่านนายกฯ ที่ได้อธิบายชี้แจงในส่วนของถนนเส้นวังมัจฉาที่เป็นปัญหามานาน ตามที่ท่านนายกฯ ได้กล่าวมาแล้วนั้นถนนเส้นดังกล่าวนี้ตนทราบมาว่าก่อนจะถึงศาลปู่เจ้าทางหมู่บ้านจัดสรรเขาดำเนินการก่อสร้างถนนเอง สำหรับเส้นวังมัจฉาคาดว่าน่าจะมีการก่อสร้างบ้านจัดสรรในอนาคตเช่นกัน แต่หากมีงบประมาณเราจะต้องดำเนินการก่อนที่จะมีบ้านจัดสรรดำเนินการให้เรา คงต้องประสานกับทางจังหวัด หากเราดำเนินการเองได้ก็จะดำเนินการต่อไป จากนั้นได้กล่าวว่าหากผู้อำนวยการกองท่านใดมีเรื่องจะปรึกษาหารือหรือมีข้อเสนอแนะกับท่านสมาชิกสภาฯ ได้

**- นายเกรียงไกร มะลิงาม** หัวหน้าสำนักปลัดเทศบาล ได้กล่าวว่า ตนเป็นผู้ดูแลและรับผิดชอบในการจัดทำประมวลจริยธรรมโดยรับผิดชอบมาตั้งแต่เริ่มแรกและเป็นเลขานุการของคณะกรรมการชุดนี้ด้วย ซึ่งการออกประมวลกฎหมายนี้ถือได้ว่าเป็นเครื่องมือในการกำกับดูแลความประพฤติของข้าราชการการเมือง ข้าราชการ พนักงานเทศบาล ซึ่งจะแยกกันในส่วนของพนักงาน ลูกจ้างจะจัดทำแยกกันต่างหาก การดำเนินการในส่วนนี้เป็นการดำเนินการตามกฎหมายรัฐธรรมนูญ ปี พ.ศ.๒๕๕๐ และได้จัดทำประมวลจริยธรรมฉบับดังกล่าวนี้ในปี พ.ศ.๒๕๕๔ ได้มีการตรวจสอบดูแลและนำเข้าสภาฯ ในส่วนหนึ่ง สมาชิกสภาฯ บางท่านที่เข้ามาใหม่อาจจะยังไม่มีเอกสารฉบับนี้ ในฐานะที่ตนเป็นเลขานุการฯ ซึ่งขอเรียนท่านประธานสภาฯ ว่าตนจะจัดทำประมวลจริยธรรมดังกล่าวนี้ เพื่อให้ทุกท่านได้ศึกษารายละเอียดเพื่อปรับปรุงในอนาคต ตามระเบียบฯ ได้มีการกำหนดไว้ชัดเจนว่าทุกปีจะต้องมีการปรับปรุงเพื่อให้มีความเหมาะสม บางครั้งมาตรการที่บังคับออกไปอาจจะไม่ครอบคลุมซึ่งอาจจะพิจารณาแก้ไขปรับปรุงได้ และในส่วนของคณะกรรมการตามระเบียบได้กำหนดอย่างชัดเจนว่าให้ประธานสภาฯ เป็นประธาน และมีสมาชิกสภาฯ อีก ๒ ท่านร่วมเป็นคณะกรรมการและมีการแต่งตั้งบุคคลภายนอกที่เป็นผู้ทรงคุณวุฒิ จำนวน ๖ ท่าน ดูแล้วในส่วนคณะกรรมการจริยธรรมจะต้องมีการแต่งตั้งขึ้นมาใหม่เพื่อดูแลในส่วนนี้ อำนาจหน้าที่ของคณะกรรมการมีกำหนดไว้ชัดเจนในระเบียบ หากใครประพฤติผิดจะเป็นอำนาจหน้าที่ของคณะกรรมการซึ่งจะดำเนินการ ในระเบียบมีกำหนดวิธีการลงโทษตามมาตรการ ทุกท่านที่ได้สำเนาเรื่องนี้ไปคงจะได้ศึกษารายละเอียดแล้ว ซึ่งหลายท่านอาจจะมีข้อเสนอแนะข้อแนะนำสำหรับเรื่องประมวลจริยธรรมฉบับดังกล่าวนี้

**- ประธานสภาฯ** ได้กล่าวในที่ประชุมว่า ขอขอบคุณหัวหน้าสำนักปลัดเทศบาลท่านได้ชี้แจงเกี่ยวกับประมวลจริยธรรมคงจะต้องมีการปรับปรุงแก้ไขในการประชุมสภาฯ ครั้งต่อไป ฝากท่านหัวหน้าสำนักปลัดเทศบาลด้วยซึ่งท่านเป็นเลขาอยู่แล้ว จากนั้นได้ถามในที่ประชุมว่ามีท่านใดจะเสนอเรื่องอื่นๆ เพิ่มเติมหรือไม่

**- นายจักริน อรรคเศรษฐัง** ผู้อำนวยการกองช่าง ได้กล่าวว่า ตนขอขอบคุณสมาชิกสภาฯ ทุกท่านที่ได้แจ้งเรื่องราวร้องทุกข์ให้ทางกองช่างได้เข้าไปแก้ไข ในปัจจุบันวิวัฒนาการทางการสื่อสารมีความรวดเร็ว สามารถรายงานเหตุการณ์ต่างๆ ได้อย่างรวดเร็ว โทรศัพท์มือถือยังสามารถถ่ายภาพและส่งผ่านแอพพลิเคชั่นไลน์ได้ทันที ในปัจจุบันตนติดต่อประสานงานกับผู้ใต้บังคับบัญชาผ่านทางไลน์ซึ่งมีความสะดวกและรวดเร็ว และได้มีโอกาสได้ร่วมงานกับท่านสมาชิกสภาฯ ทุกท่านเวลาออกทำงาน ท่านได้ให้การดูแลเป็นอย่างดี และขอขอบคุณผู้ใหญ่บ้านทุกหมู่บ้านที่ได้ร่วมประสานงาน หากมีปัญหาอย่างไรขอให้แจ้งมาตนยินดีออกไปสำรวจหากไม่ว่างจะให้ลูกน้องออกสำรวจก่อน ถ้ามีวัสดุอุปกรณ์ก็สามารถดำเนินการแก้ไขปัญหาได้รวดเร็วไม่เกิน ๓ วัน ถ้าทุกท่านมีปัญหาอะไรขอให้แจ้งมา

**- ประธานสภาฯ** ได้กล่าวในที่ประชุมว่า ขอขอบคุณผู้อำนวยการกองช่างท่านได้กล่าวถึงการให้ความร่วมมือระหว่างท่านสมาชิกสภาฯ และเจ้าหน้าที่ของกองช่าง งานหลักงานหนักมักจะอยู่ที่กองช่าง ขอบคุณแทนท่านสมาชิกสภาฯ ทุกท่านด้วย ท่านได้กล่าวว่าการทำงานในปัจจุบันสื่อเป็นสิ่งสำคัญ จึงได้มองไปถึงการทำงานของผู้อำนวยการกองวิชาการและแผนงานด้วย เกี่ยวกับเรื่องสื่อที่ท่านได้ปรับปรุงได้ดีขึ้นอย่างเห็นได้ชัด ตามที่ได้กล่าวไว้การร้องเรียนทางสื่อจะมีมากแต่เรามีการแก้ไขผ่านสื่อยังน้อยอยู่ ขอฝากให้ผู้อำนวยการกองช่างช่วยประสานกับกองวิชาการและแผนงานเพื่อโพสต์ผ่านทางเว็บไซต์ของเทศบาลซึ่งจะช่วยกระจายข่าวได้เป็นอย่างดี เป็นหน้าเป็นตาให้ประชาชนรับทราบว่าเราได้ดำเนินการจริงเพราะทุกวันนี้สื่อออนไลน์มีความสำคัญอย่างยิ่ง

**- นายสมพงษ์ พรหมแสง** เลขานุการสภาเทศบาลตำบลบ้านเป็ด ได้อภิปรายว่า ตนขอสอบถามเกี่ยวกับระเบียบกฎหมายของการเบิกจ่ายเงินเบี้ยยังชีพผู้สูงอายุในกรณีที่เสียชีวิตไปแล้ว สมมุติว่าเสียชีวิตเมื่อ วันที่ ๕ หรือ ๖ สิทธิที่จะได้รับเบี้ยยังชีพยังมีอยู่หรือไม่ สามารถเบิกจ่ายได้ตั้งแต่วันที่เท่าไหร่ถึงวันที่เท่าไหร่ ตนขอเรียนสอบถามเพื่อความสบายใจเพราะมีบางคนแจ้งว่าจ่ายให้ไม่ได้ จึงขอเรียนสอบถามไปยังผู้อำนวยการกองสวัสดิการและสังคม

**- ประธานสภาฯ** ได้กล่าวในที่ประชุมว่า ขอบคุณท่านเลขาฯ ที่ได้สอบถามเรื่องหลักเกณฑ์ในการจ่ายเบี้ยยังชีพผู้สูงอายุ ผู้พิการ ผู้ป่วยเอดส์ สมมุติว่าเสียชีวิตในวันที่ ๕ และมีการจ่ายเบี้ยยังชีพในวันที่ ๕ หรือ ๖ จะยังได้รับเบี้ยยังชีพอยู่หรือไม่ จากนั้นได้แจ้งให้ผู้อำนวยการกองสวัสดิการสังคมได้อธิบายชี้แจงต่อที่ประชุม

**- นางสมสมัย เทศประสิทธิ์** ผู้อำนวยการกองสวัสดิการสังคม ได้อธิบายชี้แจงว่า สำหรับการจ่ายเบี้ยยังชีพผู้สูงอายุนั้นจะไม่ได้รับเบี้ยยังชีพต่อเมื่อเสียชีวิตและขาดคุณสมบัติ ผู้ที่ขาดคุณสมบัติคือผู้ที่ได้รับบำนาญข้าราชการหรือผู้ที่อยู่ในสถานสงเคราะห์ของส่วนราชการ และผู้ที่อาศัยอยู่นอกเขตพื้นที่ของเทศบาล ซึ่งท่านได้สอบถามว่าในกรณีที่เสียชีวิตการจ่ายเบี้ยยังชีพเป็นการจ่ายเดือนต่อเดือน ตามระเบียบจะจ่ายได้ไม่เกินทุกวันที่ ๑๐ ของทุกเดือน เป็นเบี้ยเพื่อการดำรงชีพเป็นสิทธิเฉพาะตัวของผู้มีสิทธิเท่านั้นไม่ตกทอดสู่ทายาท สมมุติว่ามีการจ่ายเบี้ยยังชีพในวันที่ ๕ เวลา ๐๘.๓๐ น. และผู้มีสิทธิเสียชีวิตในวันที่ ๕ เวลา ๐๗.๐๐ น. ซึ่งผู้มีสิทธิจะหมดสิทธิตั้งแต่เวลา ๐๗.๐๐ น. เป็นต้นไป ผู้มีสิทธิจะหมดสิทธิเมื่อเราได้รับแจ้งจากทางอำเภอ และสิทธินั้นจะหมดในทันที

**- ประธานสภาฯ** ได้กล่าวในที่ประชุมว่า ขอขอบคุณท่านผู้อำนวยการกองสวัสดิการสังคม ท่านสมาชิกสภาฯ คงจะมีความชัดเจนแล้ว เบี้ยยังชีพเป็นสิทธิเฉพาะตัวของผู้มีสิทธิ หากเสียชีวิตก็จะหมดสิทธิไม่ใช่มรดกตกทอด เมื่อสักครู่ได้มีท่านสมาชิกสภาฯ ได้ฝากข้อความมาว่าภาพต่างๆ ที่ออกสู่สาธารณชนขอให้ผู้ที่รับผิดชอบทำการคัดภาพเพื่อเป็นภาพลักษณ์ที่ดีของเทศบาลด้วย จากนั้นได้ถามในที่ประชุมว่ามีท่านใดจะเสนอเรื่องอื่นๆ เพิ่มเติมหรือไม่

**- นางสุมิตรา จันทร์อักษร** ผู้อำนวยการกองวิชาการและแผนงาน ได้อธิบายชี้แจงว่า ในส่วนของกองวิชาการและแผนงานพยายามที่จะดำเนินการในการปรับปรุงเว็บไซต์ของเทศบาล เพื่อให้มีการเคลื่อนไหวอยู่ตลอดเวลา สำหรับการคัดเลือกภาพที่นำมาออกสื่อขอรับไว้เพื่อดำเนินการให้เป็นภาพที่เหมาะสม และขอนำเรียนในเรื่องถนนรอบบึงหนองโคตรด้านทิศตะวันตก ทางกองวิชาการและแผนงานได้เสนอแผนประสานไปยังอบจ.ขอนแก่นเรียบร้อยแล้ว รวมถึงเรื่องลานจอดรถตลาดบ้านคำไฮด้วย

**- ประธานสภาฯ** ได้กล่าวในที่ประชุมว่า ขอขอบคุณท่านผู้อำนวยการกองวิชาการและแผนงานท่านได้น้อมรับที่จะไปปรับปรุง และขอฝากเพิ่มเติมไปถึงช่างภาพด้วยว่าไม่ใช่ถ่ายภาพเฉพาะประธานสภาฯ ขอให้ถ่ายภาพของท่านสมาชิกสภาฯ ฝ่ายบริหาร และผู้อำนวยการกองด้วย แล้วคัดเลือกเอาเฉพาะรูปที่ดูดีเพื่อนำไปออกสื่อ เพื่อให้เป็นหน้าเป็นตาและเป็นสิ่งที่สมควรกระทำอย่างยิ่งในยุคสมัยปัจจุบัน จากนั้นได้ถามในที่ประชุมว่ามีท่านใดจะเสนอเรื่องอื่นๆ เพิ่มเติมหรือไม่

**- นายกองเกียรติ ศรีวังสุ** หัวหน้าฝ่ายการโยธา ได้กล่าวว่า ตนขอนำเสนอเรื่องวงเวียนบริเวณโรงเรียนบ้านคำไฮที่ท่านสมาชิกสภาฯ และชาวบ้านในชุมชนได้ห่วงใย ขออธิบายลักษณะทางกายภาพที่ปรากฏอยู่บนจอโปรเจคเตอร์จะเป็นบริเวณแยกวงเวียน ปัญหาจะอยู่ที่ทางร่วมทางแยกที่มันตัดกัน ประเด็นแรกอยากให้เป็นการใช้งานวงเวียนอย่างปลอดภัย ถ้ามองจากบ้านคำไฮมาจะเข้าในเมืองวงเวียนไม่ได้อยู่บริเวณตรงกลางของบริเวณพื้นที่ ซึ่งเป็นปัญหาที่ถกเถียงกันว่าจะย้ายวงเวียนให้ไปอยู่ตรงกลาง ในเบื้องต้นตนได้แก้ไขปัญหาแล้วคือจุดจากทางบ้านคำไฮเข้าวงเวียนมีการตีเส้นจราจรเป็นเกาะจำลอง เป็นการบังคับให้รถเข้าวงเวียน จุดจากในเมืองเข้าวงเวียนจะตีเส้นแถบชะลอความเร็วตามมาตรฐานทางหลวง ๓ ชุดๆ ละ ๓๐ เมตรในทุกจุดตัด จากทางบึงหนองโคตรเข้าวงเวียนด้วย เป็นการแก้ไขปัญหาที่ถูกต้องตามกรมทางหลวงในประเด็นแรก และมีจุดติดตั้งป้ายวงเวียน มีไฟกระพริบซึ่งได้ประสานกับงานป้องกันฯ แล้วว่าให้ติดตั้งตามมาตรฐานกรมทางหลวง และต้องขึ้นอยู่กับวินัยจราจรของผู้ขับขี่ด้วย ปัญหาอุปสรรคที่ทำให้เกิดอุบัติเหตุคือมีบางจุดที่เป็นจุดอับที่มีเสาไฟฟ้าบดบังทัศนะวิสัย หากลองสร้างปรับขยายวงเวียนออกมาตนคิดว่าอาจเกิดอุบัติเหตุได้ เกรงว่าจะเป็นผลเสียมากกว่าผลดีจึงชะลอไว้ก่อน ที่ผ่านมามีคนร้องเรียนเข้าไปถึงศูนย์ดำรงธรรมซึ่งทางเทศบาลได้ทำการแก้ไขและตอบทางศูนย์ดำรงธรรมไปเรียบร้อยแล้ว แต่ยังไม่เป็นที่พอใจ ยังมีความต้องการย้ายวงเวียนให้ได้ ตนจึงได้นำเรื่องปรึกษากับชุมชนว่าเป็นความคิดเห็นของคนๆ เดียวทางชุมชนมีความคิดเห็นอย่างไร แต่ในความคิดของตนเห็นว่าน่าจะแก้ไขด้วยวิธีอื่นมากกว่าตามที่ได้ดำเนินการไปแล้ว อาจจะติดไฟกระพริบเพิ่มหรือตีเส้นลูกศรหรืออย่างไรตนก็ยินดี

**- ประธานสภาฯ** ได้กล่าวในที่ประชุมว่า ขอขอบคุณหัวหน้าฝ่ายการโยธาที่ได้นำเสนอเรื่องของการปรับปรุงแก้ไขวงเวียน ในส่วนตัวตนเห็นว่าควรที่จะปรับปรุงให้ดีขึ้น แต่แก้ไขโดยนำเอาความคิดของคนๆ เดียวไปปรับเปลี่ยนเลยนั้นไม่ถูกต้อง เราต้องฟังจากหลากหลายความคิดเห็นจากผู้รู้หรือผู้ที่มีความสามารถเกี่ยวกับเรื่องนี้โดยตรง ในประเทศไทยเรานั้นยังขาดเรื่องวินัยจราจร ถ้าเราดำเนินการสร้างวงเวียนกั้นเลยหากเกิดอุบัติเหตุอีกก็ยิ่งแย่กว่าเดิม จากนั้นได้ถามในที่ประชุมว่ามีท่านใดจะเสนอเรื่องอื่นๆ เพิ่มเติมหรือไม่

**- นายวิเชียร แพงมา** สมาชิกสภาเทศบาลตำบลบ้านเป็ด เขต ๒ ได้อภิปรายว่า ขอขอบคุณท่านหัวหน้าฝ่ายการโยธา ทฤษฎีกับการปฏิบัติมันต่างกัน ท่านได้ดำเนินการหรือยังในส่วนลูกศร ชาวบ้านเสียชีวิต มีความเดือดร้อนท่านจะต้องรอคำสั่งอะไรอีก ตนเสนอให้ทำลูกศรชี้ท่านได้ดำเนินการหรือยัง สิ่งนี้คือคำถามที่ ๑ และคำถามที่ ๒ ที่ท่านว่าจะทำไฟกระพริบขอให้เร่งดำเนินการ ปัญหาต่างๆ ที่เกิดขึ้นในปัจจุบันท่านนายกฯ สามารถสั่งการได้เลย ท่านจะนำมาเรียนถามในที่ประชุมสภาฯ ทำไม ในเมื่อท่านรับทราบปัญหาที่เกิดขึ้นมากมาย ตนไม่ได้เรียนทางช่างมาแต่ได้รับทราบว่ามีปัญหาเกิดขึ้น ถ้าอยากจะขยายหรือย้ายวงเวียนท่านเพียงแค่จ้างวิศวกร ถ้าในประเทศไม่มีคนมีความชำนาญก็ไปจ้างอยู่ต่างประเทศ จ้างมาเพื่อให้เกิดประโยชน์สูงสุด ท่านมีโมเดลและนำเสนอผ่านทางมัลติมิเดียตนว่าไม่จำเป็น พวกตนรู้และเข้าใจหมด เครื่องหมายต่างๆ ท่านยังไม่ดำเนินการ อยากทราบว่าเมื่อไหร่ท่านจะดำเนินการ

**- ประธานสภาฯ** ได้กล่าวในที่ประชุมว่า ขอขอบคุณท่านสมาชิกสภาฯ เรื่องวงเวียนนี้คงไม่จบลงง่ายๆจากนั้นได้เชิญฝ่ายบริหารอธิบายชี้แจงเพิ่มเติมต่อที่ประชุม

**- นายปรีดา นิลสาคู** ปลัดเทศบาลปฏิบัติหน้าที่นายกเทศมนตรีตำบลบ้านเป็ด ได้อธิบายชี้แจงว่า สำหรับเรื่องวงเวียนตนได้เคยนำเสนอในที่ประชุมประธานกรรมการชุมชนว่าจะหามาตรการแก้ไขหรือลดอุบัติเหตุอย่างไร ในเรื่องเครื่องหมายหรือสัญญาณต่างๆ ได้สั่งการไปตั้งแต่การประชุมครั้งที่ผ่านมาแล้ว แต่เท่าที่ได้รับรายงานมาติดปัญหาเฉพาะบริเวณวงเวียนที่จะขยายออกมา ที่ทางผู้ดำเนินการยังไม่ได้ดำเนินการ หากขยายออกมาแล้วปัญหาจะมีเพิ่มขึ้นหรือลดลง ขอให้หัวหน้าฝ่ายการโยธาดำเนินการไปก่อน หากทำให้เกิดอุบัติเหตุขึ้นคงจะต้องเกิดเพื่อที่จะได้รู้ว่าสร้างปัญหามากกว่าการแก้ไข ใช้วัสดุที่ชนแล้วเกิดความเสียหายกับผู้ขับขี่น้อยที่สุด เช่น กระถางต้นไม้ หรือเสาล้มลุก ฯลฯ จะใช้อะไรก็ได้แต่ต้องเร่งดำเนินการทำสัญญาณที่ได้ปรึกษาไปแล้วนั้นให้เสร็จเรียบร้อยก่อน แล้วลองขยายวงเวียน หากเกิดผลดีค่อยดำเนินการสร้างถาวร ถ้าไม่เกิดผลดีให้กลับไปใช้การแก้ปัญหาในรูปแบบเดิม จึงขอฝากทางกองช่างให้รีบดำเนินการด้วย

**- ประธานสภาฯ** ได้กล่าวในที่ประชุมว่า ขอบคุณท่านนายกฯ ท่านสมาชิกสภาฯ คงมีความชัดเจนมากขึ้นในส่วนของการตอบปัญหาของวงเวียนเพิ่มเติม จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายเรื่องอื่นๆ เพิ่มเติมอีกหรือไม่

**- นางสาวปิยวรรณ จิตตะมัย** สมาชิกสภาเทศบาลตำบลบ้านเป็ด เขต ๑ ได้อภิปรายว่า ตนขอเพิ่มเติมในส่วนของวงเวียนว่าในเบื้องต้นควรมีการตีเส้นจราจรให้มีความชัดเจนมากกว่านี้ เช่น ให้เดินรถไปในทิศทางใด ให้มีรูปแบบที่ชัดเจน หากผู้ขับขี่เดินรถตามรูปแบบที่กำหนดไว้น่าจะลดอุบัติเหตุได้ จึงมีความคิดว่ายังไม่ควรต้องขยายวงเวียนก็ได้ เพียงแค่ตีเส้นจราจรตามที่ท่านหัวหน้าฝ่ายกองเกียรติได้นำเสนอมา ตนเกรงว่าหากมีการขยายวงเวียนออกมาในขณะที่รถสัญจรไปมาจำนวนมากช่องจราจรจะน้อยลง อาจเกิดปัญหาการคับคั่งของรถได้ในระยะยาว

**- ประธานสภาฯ** ได้กล่าวในที่ประชุมว่า ขอขอบคุณท่านสมาชิกสภาฯ ที่ได้แสดงความคิดเห็นเพิ่มเติมเกี่ยวกับเรื่องวงเวียน ขอฝากไปยังผู้อำนวยการกองช่างและหัวหน้าฝ่ายกองเกียรติด้วย ในส่วนของวงเวียนนี้ท่านสมาชิกสภาฯ ได้นำเสนอมาหลายครั้งแล้ว ตามที่ท่านได้เสนอมาไม่ว่าจะเป็นการตีเส้นจราจรหรือการนำแผงกั้นจราจรชนิดบรรจุน้ำมาติดตั้งเป็นวงเวียน หากไม่ดีอย่างไรค่อยนำมาปรับปรุงแก้ไขเปลี่ยนแปลงในภายหลัง ตนขอเพิ่มเติมในส่วนของเรื่องไฟฟ้าขอให้เพิ่มจุดมากขึ้น ไม่ว่าจะเป็นไฟฟ้าส่องสว่าง ไฟกระพริบต่างๆ เพราะคนใช้ถนนเส้นทางนี้เป็นจำนวนมาก รถจะติดยาวในช่วงการจราจรเร่งด่วน สรุปแล้วให้ทดลองดำเนินการดูก่อนหากไม่ดีอย่างไรค่อยปรับปรุงแก้ไขเปลี่ยนแปลงในอนาคต จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายเรื่องอื่นๆ เพิ่มเติมอีกหรือไม่ ปรากฏว่าไม่มี จึงได้กล่าวในที่ประชุมว่าวันนี้การประชุมสภาเทศบาลตำบลบ้านเป็ด สมัยสามัญ สมัยที่ ๓/๒๕๕๙ ครั้งที่ ๒ วันพฤหัสบดีที่ ๑๘ สิงหาคม พ.ศ.๒๕๕๙ ในวันนี้ครบถ้วนทุกระเบียบวาระการประชุมแล้ว ขอขอบคุณท่านสมาชิกสภาฯ ทุกท่าน หัวหน้าส่วนราชการและผู้เข้าร่วมประชุมที่ให้ความร่วมมือในการประชุมครั้งนี้ และขอปิดประชุม

**เลิกประชุมเวลา ๑๑.๐๐ น.**

(นายสมพงษ์ พรหมแสง)

เลขานุการสภาเทศบาลตำบลบ้านเป็ด

ผู้จดบันทึกรายงานการประชุม

คณะกรรมการตรวจรายงานการประชุมสภาเทศบาล ได้ตรวจรายงานการประชุมสภาเทศบาล สมัยสามัญ สมัยที่ ๓/๒๕๕๙ ครั้งที่ ๒ วันที่ ๑๘ สิงหาคม ๒๕๕๙ ซึ่งได้ทำการตรวจรายงานประชุมสภาเทศบาล เมื่อวันที่ ๒๔ สิงหาคม ๒๕๕๘ เวลา ๐๙.๐๐ น. เป็นที่เรียบร้อยแล้ว และรายงานการประชุมสภาเทศบาลครั้งนี้ถูกต้อง จึงได้ลงลายมือชื่อให้ไว้เป็นหลักฐาน



(ลงชื่อ) ประธานกรรมการตรวจรายงานการประชุม

 (นายบุญเพ็ง สุทธิ)

(ลงชื่อ) กรรมการตรวจรายงานการประชุม

(นางสาวปิยวรรณ จิตตะมัย)



(ลงชื่อ) กรรมการตรวจรายงานการประชุม

(นายสุพล โต๊ะปั้ง)



(ลงชื่อ) กรรมการตรวจรายงานการประชุม

(นายลำพูน เมืองสนธิ์)



(ลงชื่อ) เลขานุการกรรมการตรวจรายงานการประชุม

(นายณัฐพันธุ์ สืบสุพันธ์วงศ์)

รายงานการประชุมครั้งนี้ได้ผ่านการรับรองในคราวการประชุมสภาเทศบาล สมัยสามัญ สมัยที่ ๓/๒๕๕๙ ครั้งที่ ๓ เมื่อวันที่ ๒๙ เดือน สิงหาคม พ.ศ. ๒๕๕๙



(นายประทีป เสาผล)

ประธานสภาเทศบาลตำบลบ้านเป็ด